Ο **Καλαθοσφαιρικός Αθλητικός Όμιλος Κορίνθου**, γνωστός και με τη σύντμηση **Κ.Α.Ο.Κ.**, είναι ελληνικό αθλητικό σωματείο που δραστηριοποείται με έδρα την πόλη της Κορίνθου, στην ομώνυμη περιφερειακή ενότητα. Επίσημο έτος ίδρυσής της είναι το 2015 και το έμβλημά της κοσμεί ένα πλάσμα της μυθολογίας, ο Πήγασος. Οι αθλητές του αγωνίζονται με χρώματα το κόκκινο και το λευκό. Διατηρεί τμήματα καλαθοσφαίρισης για άρρενες αθλητές όλων των ηλικιακών ομάδων. Έδρα του είναι το Κλειστό Γυμναστήριο Κορίνθου.

Ιστορική αναδρομή
-----------------

### Ίδρυση

Δείτε επίσης: Α.Ο. Απόλλων Αρχαίας Κορίνθου
Ο Κ.Α.Ο. Κορίνθου είναι το αποτέλεσμα της σταδιακής ενοποίησης μικρότερων σωματείων της πόλης σε ενιαίο ισχυρότερο φορέα με στόχο τη διάκριση στις Εθνικές Κατηγορίες. Το 2011 πραγματοποιήθηκε η απορρόφηση του Πανιωνίου Κορίνθου (ίδρυση 2006) από τον Απόλλωνα Αρχαίας Κορίνθου (ίδρυση 1991). Το 2015 ο Απόλλων απορρόφησε και τον Παλαίμωνα Κορίνθου (ίδρυση 1970) δημιουργώντας το σύγχρονο σύλλογο.

### Θητεία στη Γ' Εθνική (2015 - 2017)

Την αγωνιστική περίοδο 2015-16 ο Κ.Α.Ο.Κ. δήλωσε συμμετοχή στο Πρωτάθλημα της Γ' Εθνικής Κατηγορίας όπου αγωνιζόταν μέχρι πρότινος ο Απόλλων Αρχαίας Κορίνθου. Καθήκοντα πρώτου προπονητή διατήρησε τη χρονιά αυτή ο Δημήτρης Μανωλιτσάκης. Ο σύλλογος ολοκλήρωσε τις αγωνιστικές του υποχρεώσεις έχοντας συλλέξει 14 νίκες και 12 ήττες, καταλαμβάνοντας την 7η θέση στην τελική βαθμολογική κατάταξη.

### Περίοδοι σε εθνικές κατηγορίες

| Περίοδος | Επίπ | Κατηγορία | Θέση | Επιπ Αγώνες | ΚΠ | POf | POu | Κορυφαίος Σκόρερ ΚΠ | Κύπελλο | Αγών | Ευρωπαϊκές διοργανώσεις |
| --- | --- | --- | --- | --- | --- | --- | --- | --- | --- | --- | --- |
| 2015-16 | 4 | Γ' Εθνική | 7 | - | 14-12 | - | - |  ? | - | - | - | - | - |
| 2016-17 | 4 | Γ' Εθνική | 3 | Κατάταξης | 20-8 | 1-0 | - |  ? | - | - | - | - | - |
| 2017-18 | 3 | Β' Εθνική | 9 |  | 10-13 |  |  |  | - | - | - | - | - |

Πρόσωπα
-------

**Διακεκριμένοι καλαθοσφαιριστές**| 

| Εθν | Ονοματεπώνυμο |
| --- | --- |
|  | Σταύρος Δανιήλ |

 |  |


**Προπονητές**| 

| Εθν | Ονοματεπώνυμο | Θητεία |
| --- | --- | --- |
|  | Δημήτρης Μανωλιτσάκης | 2012 - Ιουλ 2016 |
|  | Δημήτρης Γκόφας | Ιουλ 2016 - Νοεμ 2016 |
|  | Νίκος Βρανάς | Νοεμ 2016 - Φεβρ 2017 |
|  | Τάσος Νικητόπουλος | Φεβρ 2017 - σήμερα |

 |  |

Τρέχουσα αγωνιστική περίοδος
----------------------------

Κατά την τρέχουσα αγωνιστική περίοδο, 2016-17, ο Κ.Α.Ο. Κορίνθου διαγωνίστηκε στο Πρωτάθλημα της Γ' Εθνικής Κατηγορίας Ανδρών που διοργάνωσε η Ελληνική Ομοσπονδία Καλαθοσφαίρισης και ειδικότερα στον 1ο Όμιλο Νότου. Στον τελευταίο συμμετείχαν 14 επιπλέον σύλλογοι απέναντι στους οποίους εκείνος της Κορινθίας συγκέντρωσε 20 νίκες και 8 ήττες. Στον τελικό βαθμολογικό πίνακα βρέθηκε στην 3η θέση, αποτυγχάνοντας να εξασφαλίσει την απευθείας άνοδο. Στη συνέχεια έλαβε μέρος σε αγώνα μπαράζ απέναντι στην Α.Ε. Πεντέλης, την ομάδα που τερμάτισε στην αντίστοιχη θέση του άλλου Ομίλου Νότου, προκειμένου να αποσαφηνιστεί η προτεραιότητα ανόδου εφόσον προέκυπταν κενές θέσεις στη Β' Εθνική. Στον αγώνα αυτό, που έλαβε χώρα στο ουδέτερο Κλειστό της Ελευσίνας, ο Κ.Α.Ο.Κ. νίκησε με μεγάλη διαφορά, 91-60, παίρνοντας το πλεονέκτημα. Η απόφαση του Αιόλου Αστακού να υποβιβαστεί οικειοθελώς στη Γ' Εθνική έφερε στη διάρκεια του καλοκαιριού ανακατατάξεις, με τον κορινθιακό σύλλογο να προβιβάζεται τελικά στη Β' Εθνική λόγω ανακατατάξεων. Στη διάρκεια της χρονιάς καθήκοντα προπονητή ανέλαβαν τρία διαφορετικά πρόσωπα: ο Δημήτρης Γκόφας (μέχρι μέσα Νοεμβρίου), ο Νίκος Βρανάς (μέχρι μέσα Φεβρουαρίου) και ο Τάσος Νικητόπουλος (μέχρι το καλοκαίρι).

Έδρα του συλλόγου είναι το Κλειστό Γυμναστήριο Κορίνθου, που εγκαινιάστηκε το 1981. Πρόεδρος του διοικητικού συμβουλίου είναι ο Ανδρέας Καλαντζής. Καθήκοντα πρώτου προπονητή διατηρεί ο Τάσος Νικητόπουλος με συνεργάτες τους Αντώνη Διαμαντίδη και Νίκο Σκλιά.

Παραπομπές
----------

1. ↑  «Ιστορία Απόλλωνα και Παλαίμωνα», πληροφορίες στον επίσημο ιστότοπο του συλλόγου.
2. ↑  «Η ισχύς εν τη ενώσει για Απόλλωνα Αρχ. Κορ. και Παλαίμωνα!», άρθρο στον ιστότοπο InfoBasket.gr, 11 Αυγούστου 2015.
3. ↑  «Συνεχίζει στον Κ.Α.Ο.Κ. με άλλο ρόλο ο Μανωλιτσάκης», άρθρο στον ιστότοπο InfoBasket.gr, 2 Ιουλίου 2016.
4. ↑  «Βαθμολογία και Αποτελέσματα Γ' Εθνικής Κατηγορίας Ανδρών (1ος Όμιλος Νότου) 2015-2016», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
5. ↑  «Αποτελέσματα 1ου ομίλου Νότου (26η αγ.)», άρθρο στον ιστότοπο InfoBasket.gr, 24 Απριλίου 2016.
6. ↑  «Βαθμολογία και Αποτελέσματα Γ' Εθνικής Κατηγορίας Ανδρών (1ος Όμιλος Νότου) 2016-2017», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
7. ↑  «Αποτελέσματα 1ου ομίλου Νότου (30ή αγ.)», άρθρο στον ιστότοπο InfoBasket.gr, 21 Μαΐου 2017.
8. ↑  «Γ' Εθνική Ανδρών: Αγώνες Κατάταξης», άρθρο στον επίσημο ιστότοπο της Ελληνικής Ομοσπονδίας Καλαθοσφαίρισης, 28 Μαΐου 2017.
9. ↑  «Πήραν προβάδισμα η Κόρινθος και η Χαλκηδόνα», άρθρο στον ιστότοπο Sport24.gr, 28 Μαΐου 2017.
10. ↑  «Ο Κ.Α.Ο.Κ. ανακοίνωσε την άνοδο στη Β' Εθνική με τον πλέον ευρηματικό τρόπο», άρθρο στον ιστότοπο Sport24.gr, 17 Ιουλίου 2017.
11. ↑  «Στη Β' Εθνική ο Κ.Α.Ο. Κορίνθου», άρθρο στον ιστότοπο eBasket.gr, 16 Ιουλίου 2017.
12. ↑  «Ο Νίκος Βουρνάς στο τιμόνι του Κ.Α.Ο. Κορίνθου», άρθρο στον ιστότοπο WestBasket.gr, 23 Νοεμβρίου 2016.
13. ↑  «Κ.Α.Ο. Κορίνθου: Νεος προπονητής ο Νικητόπουλος»[*νεκρός σύνδεσμος*], άρθρο στον ιστότοπο Basket247.gr, 17 Φεβρουαρίου 2017.
14. ↑  «Τάσος Νικητόπουλος : «Έντονο το τοπικό στοιχείο στον ΚΑΟ Κορίνθου»», αναδημοσίευση συνέντευξης στον ιστότοπο NorthBasket.gr, 7 Αυγούστου 2017.

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Κ.Α.Ο. Κορίνθου Αρχειοθετήθηκε 2017-09-23 στο Wayback Machine. επίσημος ιστότοπος του συλλόγου.
* Κ.Α.Ο. Κορίνθου, επίσημος λογαριασμός στο Facebook.